《题李伯时画黄知命骑驴图》
宋代·邢居实

长安城头乌夜栖，长安道上行人稀。浮云卷尽暮天碧，但见明月流清辉。

君独骑驴向何处，头上倒著白接䍦。长吟搔首望明月，不学山翁醉似泥。

到得城中灯火闹，小儿拍手拦街笑。道傍观者那得知，相逢疑是商山皓。

龙眠居士画无比，摇毫弄笔长风起。酒酣闭目望穷途，纸上轩昂无乃似。

君不学长安游侠誇年少，臂鹰挟弹章台道。君不能提携长剑取灵武，指挥猛士驱貔虎。

胡为脚踏梁宋尘，终日飘飘无定所。武陵桃源春欲暮，白水青山起烟雾。

竹杖芒鞋归去来，头巾任挂三花树。

作者简介：（1068—1087）郑州阳武人，字惇夫。邢恕子。幼以奇童称。八岁作《明妃引》，知名于世。神宗元丰中，游孙觉、李常之门。所宗师者司马光、吕公著等，所从游者苏轼、黄庭坚、晁补之等。年十六、七岁，擅文章。有《呻吟集》。